ORDE do 8 de abril de 2010 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 15/04/2010

A Consellería do Medio Rural publicou o 27 de xuño a Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario. Estas axudas convocáronse amparadas no Regulamento (CE) 1698/2005, relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), e enmárcanse dentro do Programa de desenvolvemento rural de Galicia 2007-2013, eixe 1, co código 111.
A experiencia adquirida na xestión destas axudas durante o ano 2008 fixo conveniente introducir algunhas modificacións que afectaban o sistema de xestión, polo que a Consellería do Medio Rural publicou a Orde do 27 de febreiro de 2009 (DOG nº 45, do 5 de marzo) pola que se modificaban as bases establecidas na do 23 de xuño de 2008 e se convocaban as axudas para 2009.
A entrada en vigor do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, así como a existencia de dúas ordes en que se regulan as bases da convocatoria anual de axudas, aconsella a publicación nunha única orde, en forma de texto refundido, das bases da convocatoria para que os solicitantes teña un só texto legal de referencia.
Así mesmo, ante o inicio do exercicio orzamentario 2010, procede realizar a convocatoria correspondente a este ano.
En virtude do exposto, de conformidade co artigo 30.1º.3 do Estatuto de autonomía de Galicia, e en uso das facultades que me confire a Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, pola Lei 12/1989, do 4 de outubro, e pola Lei 7/2002, do 27 de decembro,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras e efectuar a convocatoria para 2010 de subvencións destinadas a financiar accións formativas e de transferencia tecnolóxica realizadas por entidades asociativas do sector agroforestal da Comunidade Autónoma de Galicia, en réxime de concorrencia competitiva, e dirixidas ás persoas asociadas, aos directivos e ao persoal das ditas entidades.
Artigo 2º.-Beneficiarios.
Poderán ser beneficiarias das subvencións previstas nesta orde as sociedades cooperativas agrarias, as de explotación comunitaria da terra, as sociedades agrarias de transformación, as asociacións de cooperativas e as de produtores radicadas na Comunidade Autónoma de Galicia.
Artigo 3º.-Actividades subvencionables.
1. As actividades subvencionables ao abeiro desta orde consistirán en cursos de formación e actualización profesional cuxa temática non sexa coincidente coa programación formativa da Consellería do Medio Rural no mesmo ámbito territorial ou administrativo, e actividades de transferencia de tecnoloxía.
2. Os cursos de formación terán unha duración mínima de 20 horas lectivas e o número de alumnos non poderá ser inferior a 15 asistentes nin superior a 30. Poderán comprender unha viaxe didáctica relacionada co seu obxecto.
3. As actividades de transferencia de tecnoloxía poderán consistir en xornadas técnicas, seminarios ou demostracións. Terán unha duración non inferior a seis horas, un número mínimo de 15 asistentes e estarán vinculadas, preferentemente, coas actividades que se desenvolven nos centros de investigación e experimentación da Consellería do Medio Rural.
4. A temática das actividades subvencionables versará, preferentemente, sobre as seguintes materias:
a) Xestión empresarial e comercial.
b) Uso das tecnoloxías de información e comunicación.
c) Novas alternativas produtivas e certificacións de calidade no marco das producións de calidade diferenciada.
d) Produción agraria sustentable, agricultura ecolóxica e produción integrada.
e) Conservación de recursos fitoxenéticos autóctonos.
f) Incorporación de tecnoloxías innovadoras aos procesos de produción e transformación.
g) Fontes renovables de enerxía de uso agrario e biocarburantes.
h) Ordenación do espazo agroforestal e mobilización de terras agrarias.
Artigo 4º.-Contía das axudas.
1. A subvención total máxima por curso de formación será de 6.000 euros, que se poderá elevar ata 9.000 euros/curso no caso de que este inclúa unha viaxe didáctica.
2. Nas actividades de transferencia de tecnoloxía, a subvención máxima por acción será de 1.500 euros.
3. Estas axudas son incompatibles con calquera outra que poida ser solicitada ou concedida por outro organismo público ou privado, destinada a estas mesmas accións formativas.
4. A contía da subvención que se vai conceder, dentro das dispoñibilidades orzamentarias, poderá alcanzar o 100% do gasto subvencionable determinado a partir do orzamento das actuacións, sen superar en ningún caso as contías máximas que se especifican nos puntos 1 e 2, nin o límite de 10.000 euros de subvención total por entidade.
Artigo 5º.-Financiamento.
As axudas económicas reguladas nesta orde faranse efectivas con cargo á aplicación orzamentaria 13.04.422L.770.0 dos orzamentos xerais da Comunidade Autónoma de Galicia para o ano 2010 e por un importe máximo de douscentos setenta e cinco mil euros (275.000 euros), dos cales cento cincuenta e oito mil douscentos noventa euros (158.290 euros) son financiados polo Feader. Existe crédito adecuado e suficiente no orzamento da comunidade autónoma para este ano 2010. Poderanse utilizar outros remanentes que puidesen existir na mesma aplicación dos orzamentos xerais da Comunidade Autónoma de Galicia. A dita aplicación orzamentaria poderá ser incrementada con fondos adicionais comunitarios, estatais e da Comunidade Autónoma de Galicia.
Artigo 6º.-Gastos subvencionables das actividades.
1. Serán gastos subvencionables os que a continuación se relacionan:
a) Gastos de profesorado.
b) Gastos de seguros de accidentes do alumnado e, de ser o caso, importe da póliza de responsabilidade civil para afrontar os riscos que para os bens ou persoas poidan derivar da realización das actividades formativas. Así mesmo, poderán incluírse como subvencionables os seguros que sexan necesarios para cubrir posibles continxencias derivadas das actividades didácticas do profesorado, para o suposto de que tales continxencias non estean recollidas por ningunha relación de aseguramento.
c) Gastos en medios e material didáctico, textos e materiais dun só uso para o alumnado, así como o material funxible empregado durante as actividades.
d) Gastos de enerxía eléctrica, combustible, mantemento das instalacións e equipamentos formativos.
e) Gastos de transporte e aloxamento motivados pola realización de viaxes didácticas previstas no programa do curso ou da actividade formativa.
f) Gastos derivados do pagamento de entradas, guía e intérprete no caso de que a visita didáctica orixinase ese tipo de gasto.
g) Gastos de alugamento de instalacións e de maquinaria requiridos polo desenvolvemento da actividade.
h) Gastos de limpeza do lugar ou lugares da realización das actividades.
i) Gasto de publicidade da actividade.
k) O IVE no caso de que sexa real e definitivamente soportado polo beneficiario e, por tanto, non recuperable.
2. En ningún caso serán subvencionables os gastos de transporte e manutención do alumnado pola asistencia ás actividades formativas. Serán gastos subvencionables os que se executen con posterioridade á publicación desta convocatoria no DOG e sexan xustificados no prazo sinalado para iso.
Artigo 7º.-Solicitudes.
1. As entidades que, reunindo os requisitos sinalados nesta orde, desexen realizar as actividades descritas no artigo 2º, deberán formalizar a correspondente solicitude no modelo normalizado que se publica como anexo I.
Os modelos de solicitude, independentemente da súa publicación como anexos a esta orde, poden atoparse na web institucional da Consellería do Medio Rural (www.mediorural.xunta.es), na epígrafe de axudas.
2. A solicitude será subscrita polo representante legal das entidades e xuntaráselle a seguinte documentación:
a) Fotocopia dos estatutos sociais.
b) Documentación acreditativa da representatividade suficiente para asinar a solicitude.
c) Fotocopia do CIF da entidade.
d) Declaración do responsable de non estar incurso en ningunha das prohibicións para a obtención de subvencións previstas no artigo 10 da Lei 9/2007, do 13 de xuño, de subvencións de Galicia.
e) Ficha de cada actividade solicitada, segundo o modelo que figura no anexo II desta orde, debidamente cuberta.
f) Os solicitantes deberán estar ao día nas súas obrigas fiscais e coa Seguridade Social, e autorizar a súa comprobación mediante o modelo que se xunta como anexo III ou presentando a documentación correspondente.
g) Certificación da entidade bancaria, que acredite a existencia da conta a nome da asociación ou entidade solicitante.
h) Copia cotexada da póliza de seguro de responsabilidade civil referente ás dependencias onde se realizarán as actividades, se é o caso, ou no seu defecto compromiso de subscribir unha póliza de seguro de accidentes persoais que cubra a totalidade do alumnado asistente.
Deberá incluírse, se é o caso, documentación acreditativa da relación de aseguramento do profesorado.
i) Persoal técnico responsable da acción que se vai realizar. No caso das accións formativas e de divulgación e información, cadro do profesorado ou relatores que as vaian impartir, xunto coa copia compulsada do título académico, curriculum vitae e relación das materias que vai impartir cada un.
k) Memoria explicativa da acción para a cal se solicita a axuda.
3. As solicitudes presentaranse preferentemente nos rexistros da Dirección Xeral Innovación e Industrias Agrarias e Forestais e das oficinas agrarias, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, e irán dirixidas ao conselleiro do Medio Rural.
4. O prazo para a presentación das solicitudes será dun mes, contado desde o día seguinte ao da publicación desta orde. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil entenderase prorrogado ao primeiro día hábil seguinte e se no mes de vencemento non houbese día equivalente ao inicial do cómputo entenderase que o prazo expira o último do mes.
5. Se a documentación achegada estivese incompleta, requirirase o solicitante para que, nun prazo de dez días hábiles, que comezará a contar o día seguinte ao de recepción do requirimento, emende a falta ou achegue os documentos preceptivos, coa advertencia de que, se non o fixese, se terá por desistido da súa petición, e procederase ao arquivo das actuacións despois da notificación da resolución en tal sentido, de acordo co establecido nos artigos 42 e 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 8º.-Información aos/ás interesados/as.
1. Sobre este procedemento administrativo poderase obter información adicional na Dirección Xeral de Innovación e Industrias Agrarias e Forestais, presencialmente ou a través dos seguintes medios:
a) Na epígrafe de axudas e na páxina web da Consellería do Medio Rural: www.mediorural.xunta.es.
b) Nos seguintes teléfonos da Dirección Xeral de Innovación e Industrias Agrarias e Forestais: 981 54 66 62 e 981 54 66 58.
2. Así mesmo, para cuestións xerais sobre este ou outros procedementos, poderá facerse uso do teléfono de información xeral da Xunta de Galicia 012 (desde Galicia) e 902 12 00 12 (desde o resto do Estado).
Artigo 9º.-Tramitación.
1. As solicitudes presentadas coa documentación correspondente remitiranse no seu prazo á Dirección Xeral de Innovación e Industrias Agrarias e Forestais.
2. Para a análise e valoración das solicitudes constituirase unha comisión de avaliación, que será a encargada de realizar o informe para que a directora xeral formule a proposta de resolución que elevará ao conselleiro do Medio Rural.
3. A comisión de avaliación estará presidida polo subdirector xeral de Formación e Transferencia Tecnolóxica e dela tamén formarán parte: como secretario, un funcionario do Servizo de Formación Agroforestal, e, como vogais, o xefe do Servizo de Formación Agroforestal, o xefe do Servizo de Transferencia Tecnolóxica, Estatística e Publicacións e un funcionario deste mesmo servizo. Se por calquera causa, no momento en que a comisión de avaliación teña que examinar as solicitudes, algún dos seus integrantes non puidese asistir, será substituído polo funcionario que para o efecto designe a directora xeral de Innovación e Industrias Agrarias e Forestais.
4. A comisión de avaliación valorará as solicitudes de acordo cos seguintes criterios:
a) Calidade do proxecto exposto na memoria en que se detalla o programa da actividade en función dos obxectivos perseguidos: ata 50 puntos.
b) Interese dos obxectivos que se perseguen coa actividade e da súa adaptación ás prioridades temáticas establecidas no artigo 4º: ata 10 puntos.
c) Carácter innovador das actuacións que se van desenvolver: ata 15 puntos.
d) Solvencia técnica, determinada en función da experiencia acreditada pola entidade na realización de programas formativos ou de transferencia tecnolóxica: ata 15 puntos.
e) Desenvolvemento das accións en zonas de montaña ou desfavorecidas: 5 puntos.
f) Actividade dirixida fundamentalmente a mulleres: 5 puntos.
5. As solicitudes que non alcancen un mínimo de 25 puntos na alínea a) deste artigo, que valora a calidade da actividade, serán excluídas.
6. Para determinar a contía das axudas, a comisión poderá aplicar factores de redución sobre as cantidades solicitadas, en función dos gastos realmente subvencionables, da puntuación obtida na avaliación e do orzamento total dispoñible.
Artigo 10º.-Resolución e notificación.
1. A resolución de concesión das axudas corresponderalle ao conselleiro do Medio Rural e será notificada aos beneficiarios de forma individualizada de acordo co previsto nos artigos 58 e 59 da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo da publicación no Diario Oficial de Galicia das subvencións concedidas, de conformidade co establecido no artigo 15 da Lei 9/2007, do 13 de xuño, de subvencións de Galicia.
2. O prazo máximo para resolver as solicitudes presentadas ao abeiro desta convocatoria será de catro meses contados desde o día seguinte ao da publicación desta orde no Diario Oficial de Galicia. De non mediar resolución expresa no dito prazo, as solicitudes poderán entenderse desestimadas.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, de ser o caso.
Artigo 11º.-Recursos contra a resolución.
As resolucións ditadas en aplicación desta orde poñen fin á vía administrativa e contra elas poderase interpor:
1. Potestativamente, recurso de reposición, no prazo dun mes, contado a partir do día seguinte ao da súa notificación, se o acto fose expreso, e de tres meses en caso de acto presunto, ante o conselleiro do Medio Rural, de conformidade co disposto nos artigos 114 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. Directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa.
Artigo 12º.-Modificación da resolución e reintegro das subvencións.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Procederá o reintegro total ou parcial da contía da subvención percibida xunto cos xuros de demora producidos desde o momento do seu pagamento ata a data en que se acorde a procedencia do reintegro nos casos previstos no artigo 33 da Lei 9/2007, do 13 de xuño, de subvencións de Galicia. A tramitación do correspondente expediente de reintegro realizarase de acordo co procedemento establecido no capítulo II do título II (artigo 37 e seguintes) da Lei 9/2007, de subvencións de Galicia.
3. As infraccións dos beneficiarios rexeranse polo establecido no título IV da Lei 9/2007.
Artigo 13º.-Obrigas das entidades beneficiarias.
1. As entidades beneficiarias das axudas deberán cumprir as seguintes obrigas xerais:
a) Facer constar en todos os documentos e publicidade da actividade o anagrama da Xunta de Galicia e do Feader. Así mesmo, no desenvolvemento da dita actividade, infórmaselles aos participantes que está financiada pola Consellería do Medio Rural e polo Feader.
b) Comunicarlle á Dirección Xeral de Innovación e Industrias Agrarias e Forestais calquera circunstancia ou eventualidade que poida afectar o desenvolvemento da actividade.
c) Levar un sistema de contabilidade separado ou ben un código contable axeitado para todas as transaccións relativas á operación, tal e como exixe o artigo 75.1.c) i) do Regulamento (CE) 1698/2005.
d) Someterse ás actuacións de supervisión e control que en calquera momento poidan acordar os servizos competentes da Dirección Xeral de Innovación e Industrias Agrarias e Forestais, tanto no relativo ao desenvolvemento da actividade como á súa xestión e tramitación administrativa.
e) Facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas, polo Consello de Contas ou polos órganos comunitarios de control no exercicio das súas funcións de fiscalización e control do destino dos fondos públicos.
2. Antes do inicio das actividades formativas, as entidades beneficiarias remitiranlle á Dirección Xeral de Innovación e Industrias Agrarias e Forestais da Consellería do Medio Rural unha comunicación en que se consignen os seguintes datos:
a) Planificación temporal e horaria do programa das actividades que se vaian realizar, datas exactas de inicio e remate e enderezo completo do lugar en que se desenvolverán.
b) A confirmación do persoal técnico que vai impartir a actividade.
c) Datos persoais, enderezo e teléfono da persoa responsable da coordinación e xestión directa da actividade.
d) Solicitude de asistencia de cada alumno, segundo o modelo que se xunta como anexo IV.
3. Ao rematar a actividade formativa, as entidades beneficiarias terán a obriga de remitirlle á Dirección Xeral de Innovación e Industrias Agrarias e Forestais a seguinte documentación:
a) Xustificantes detallados do gasto segundo se indica no artigo 15º.
b) Copia dos controis de presenza nas horas lectivas dos asistentes, segundo o modelo que se xunta como anexo V, que serán asinados polo profesorado que imparta cada clase e polo persoal coordinador das accións subvencionables.
c) Un exemplar da publicidade empregada no curso cos anagramas correspondentes de cada publicación que se realice e do material didáctico utilizado ou distribuído entre os asistentes.
d) Seguimento das actividades subvencionables segundo o modelo que se xunta como anexo VI, debidamente cuberto.
Artigo 14º.-Controis administrativos e in situ.
1. O cumprimento de todos os compromisos contraídos e das obrigas legais estará sometido a control. As actividades de control consistirán tanto en controis administrativos como en inspeccións in situ, segundo o Regulamento CE 1975/2006, do 7 de decembro.
2. O expediente correspondente a cada beneficiario das axudas conterá toda a información relativa aos resultados dos controis administrativos e, se é o caso, dos controis in situ que xustifiquen que a concesión destas axudas se axustou ao que establece a normativa comunitaria que os regula.
Artigo 15º.-Xustificación e pagamento das subvencións.
1. Para a xustificación e pagamento das subvencións procederase conforme o disposto na Lei 9/2007, do 13 de xuño, de subvencións de Galicia.
2. Con carácter xeral, a certificación e a xustificación da axuda de cada unha das actividades serán realizadas dentro dos quince días seguintes á súa finalización e antes do 30 de novembro de 2010.
3. A certificación e a xustificación da axuda para cada tipo de gasto subvencionable serán realizadas de acordo coas seguintes normas:
a) Relación de recibos ou facturas orixinais correspondentes aos gastos de profesorado acompañadas da fotocopia do xustificante de ingreso ou transferencia bancaria na conta de cada perceptor. Ao confeccionar o recibo terase en conta a retención aplicable no imposto sobre a renda das persoas físicas (IRPF).
b) Facturas orixinais xustificativas dos gastos realizados co IVE desagregado. Xunto coas facturas, presentaranse os seus correspondentes xustificantes de pagamento.
Con carácter xeral, os gastos xustificaranse mediante factura ou outros documentos de valor probatorio equivalente no tráfico xurídico-mercantil ou con eficacia administrativa, xunto coa da fotocopia do xustificante de ingreso ou transferencia bancaria na conta de cada perceptor. Con carácter excepcional, consideraranse admisibles os pagamentos en metálico, debidamente xustificados e motivados, nos seguintes supostos:
1º Cando o seu importe, individual ou en conxunto por provedor, non supere os 1.000 euros; neste caso o pagamento xustificarase mediante certificación segundo modelo do anexo VII, datada e asinada polo provedor, na cal se faga constar a recepción do importe facturado e o medio de pagamento empregado, así como o compromiso do provedor de someterse ás actuacións de control e comprobación na súa contabilidade da realidade do pagamento. Esta certificación presentarase xunto coa factura preceptiva.
2º Cando o seu importe non supere os 300 euros, admitirase como xustificante de pagamento a factura datada e asinada polo provedor en que figure a expresión «recibín en metálico».
c) As facturas deben reunir os requisitos establecidos nos artigos 6 e seguintes do Real decreto 1496/2003, do 28 de novembro, polo que se aproba o Regulamento polo que se regulan as obrigas de facturación (BOE do 29 de novembro).
4. No momento da xustificación final do gasto e, en calquera caso, antes do último pagamento, o peticionario presentará unha declaración complementaria do conxunto das subvencións solicitadas das distintas administracións públicas competentes ou das súas entidades vinculadas ou dependentes, así como doutros entes públicos ou privados, tanto das aprobadas e concedidas como das pendentes de resolución, para o mesmo obxecto que corresponde ás subvencións reguladas nesta orde.
Disposición adicional
En todo o non previsto nesta orde observarase o sinalado na Lei 9/2007, de subvencións de Galicia, e no Decreto 11/2009, do 8 de xaneiro, así como o disposto no Regulamento (CE) 1698/2005, do Feader, e nos regulamentos (CE) 1974/2005 e 1975/2005.
Disposicións derradeiras
Primeira.-Facúltase a directora xeral de Innovación e Industrias Agrarias e Forestais para ditar actos e instruccións necesarias para a correcta aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de abril de 2010.
Samuel Jesús Juárez Casado
Conselleiro do Medio Rural
Ver referencia pdf "07000D006P014.PDF"
Ver referencia pdf "07000D007P027.PDF"